b"\n_START_ARTICLE_\nTerry O'Neill\n_START_SECTION_\nBiografia\n_START_PARAGRAPH_\nEn completa conson\xc3\xa0ncia amb l'estil desimbolt dels anys seixanta, O\xe2\x80\x99Neill va aportar un estil de retratar basat en la naturalitat i la improvisaci\xc3\xb3. Des de The Beatles fins a The Rolling Stones, passant per les estrelles de Hollywood, la fam\xc3\xadlia reial brit\xc3\xa0nica o, m\xc3\xa9s recentment, Nelson Mandela, O\xe2\x80\x99Neill ha captat amb proximitat i espontane\xc3\xaftat algunes de les llegendes m\xc3\xa9s notables del segle xx._NEWLINE_Nascut a l'East End de Londres el 1938, la seva carrera com a fot\xc3\xb2graf va ser conseq\xc3\xbc\xc3\xa8ncia casual del seu primer gran somni: viatjar als Estats Units per convertir-se en bateria de jazz. Va pensar que la millor manera per viatjar amb freq\xc3\xbc\xc3\xa8ncia entre Londres i els EUA seria fer-se auxiliar de vol. Tanmateix, no quedaven vacants i va acabar treballant al servei fotogr\xc3\xa0fic de British Airways. Un cop m\xc3\xa9s, l'atzar va entrar en escena. La fotografia d'un home mudat amb vestit, dormint en una sala d'espera entre un grup d'africans engalanats amb robes tribals, va canviar el  curs de la seva carrera. El que a O\xe2\x80\x99Neill li havia semblat nom\xc3\xa9s una foto divertida va resultar ser un retrat del secretari d'Afers Exteriors brit\xc3\xa0nic._NEWLINE_Contractat arran d'aquesta imatge pel Daily Sketch, O\xe2\x80\x99Neill es va transformar r\xc3\xa0pidament en una figura de culte: \xe2\x80\x9cel nen de la c\xc3\xa0mera de 35 mm\xe2\x80\x9d. Amb 21 anys, va esdevenir el fotoperiodista m\xc3\xa9s jove de Fleet Street, seu de la premsa brit\xc3\xa0nica. \xe2\x80\x9cVaig tenir molta sort. Era al lloc adequat en el moment prec\xc3\xads: la d\xc3\xa8cada dels seixanta a Londres\xe2\x80\x9d, comenta el fot\xc3\xb2graf. \xe2\x80\x9cVa ser una edat d'or. Cada dia passava alguna cosa nova i emocionant. Mary Quant inventava la minifaldilla i l'endem\xc3\xa0 apareixia Jean Shrimpton, la primera top-model\xe2\x80\x9d. Eren els anomenats swinging sixties._NEWLINE_La primera fotografia d'uns encara desconeguts The Beatles al pati del darrere dels estudis d'Abbey Road la va fer O\xe2\x80\x99Neill el 1963. Era la primera vegada que un grup pop apareixia a la portada d'un mitj\xc3\xa0 de comunicaci\xc3\xb3. I, malgrat les retic\xc3\xa8ncies de l'editor, el diari es va esgotar en poques hores. A aquesta fotografia la van succeir altres de The Rolling Stones, David Bowie o Elton John._NEWLINE_Els protagonistes de l'\xc3\xa8poca daurada dels anys seixanta i setanta a Hollywood tamb\xc3\xa9 van ser objectiu de Terry O\xe2\x80\x99Neill. Actors com Clint Eastwood, Paul Newman, Robert Redford, Audrey Hepburn, Ava Gardner, Brigitte Bardot, Liz Taylor o la que va ser la seva dona, l'actriu Faye Dunaway, van formar part del cercle habitual del fot\xc3\xb2graf. Per\xc3\xb2 potser el m\xc3\xa9s retratat al llarg de la seva carrera va ser el cantant Frank Sinatra, del qual va ser amic i fot\xc3\xb2graf personal durant trenta anys. De totes aquestes figures, O\xe2\x80\x99Neill en va saber captar moments \xc3\xadntims i quotidians."